Rəcəbov ja Topalov
Carlsen ja Aronian pelaamassa turnauksen ensimmäisellä kierroksella
**Bilbaon Grand Slam -finaali 2008** oli Bilbaossa pelattu luokan 21 shakkiturnaus. Turnauksen palkintopotti on yhteensä neljäsataa tuhatta euroa. Pisteenlaskussa ei käytetty normaalia "1 piste voitosta ja puolikas tasapelistä" -järjestelmää. Voitosta sai turnauksessa kolme pistettä ja tasapelistä yhden. Turnauksen voittajaksi selviytyi lopulta Veselin Topalov seitsemällätoista pisteellä (+4 -1 =5).

Osallistujat
------------

Turnaukseen osallistui kuusi pelaajaa:

* Viswanathan Anand (2 798)
* Vasyl Ivantšuk (2 781)
* Veselin Topalov (2 777)
* Magnus Carlsen (2 775)
* Teymur Rəcəbov (2 744)
* Levon Aronian (2 737)

Kaikki osanottajat olivat suurmestareita. Pelaajista Aronian oli voittanut Corus-shakkiturnauksen vuonna 2008, Anand oli hallitseva maailmanmestari ja Linaresin vuoden 2008 turnauksen voittaja ja Ivantšuk M-Tel Mastersin vuoden 2008 voittaja. Carlsen oli myös jaetulla ensimmäisellä sijalla Corusissa ja toinen Linaresissa, Topalov toinen M-tel Mastersissa. Lisäksi turnauksessa pelasi Rəcəbov, joka oli myös sijoittunut korkealle Grand Slam -tapahtumissa.

Pelaajista Anand oli FIDE:n virallisella ELO-listalla järjestyksessään ensimmäinen. Carlsen oli listalla toinen, Ivantšuk kolmas, Topalov kuudes, Rəcəbov seitsemäs ja Aronian kymmenes.

Vahvuus
-------

Pelaajien ELO-keskiarvo oli turnauksen alkaessa 2 769, mikä nosti turnauksen luokkaan 21. Joidenkin mukaan turnaus ylsi jopa luokkaan 22, kun otetaan huomioon pelaajien epäviralliset, ajantasaiset ELO:t. Järjestäjät itse laskivat turnauksen olleen kaikkien aikojen vahvin turnaus ELO-lukujen perusteella. Järjestäjien ilmoittaman tiedon mukaan pelaajien ajantasainen ELO-keskiarvo oli 2 775,63. Turnauksen ELO-keskiarvo oli joka tapauksessa shakin historian korkein.

Pelaaminen
----------

Pelit pelattiin äänieristetyn lasin takana Plaza Nuevalla ja rakennuksen ulkopuolelta oli suora näkymä pelaajiin. Pelitila oli 4 metriä korkea, 8 metriä leveä ja 8 metriä pitkä. Lasi oli valmistettu luodinkestäväksi. Kaikki pelit pelattiin 17.00 paikallista aikaa. Pelit pelattiin yksi päivässä 2. syyskuuta – 13. syyskuuta. 7. ja 11. päivä olivat vapaapäiviä.

Peliaikana oli 90 minuuttia ensimmäisille 40 siirrolle ja 60 lopuille. Jokainen pelaaja pelasi toisia vastaan kahdesti: valkeilla ja mustilla. Erikoisena sääntönä pelaajat eivät voineet sopia keskenään tasapeliä. Tasapeli voitiin sopia vain, jos molemmat pelaajat ehdottivat sitä tuomarille, minkä jälkeen tämä neuvotteli teknisen assistentin kanssa ennen lopullista päätöstä.

Normaalin pistelaskun sijaan pelaaja sai voitosta kolme pistettä, tasapelistä yhden ja tappiosta nolla pistettä. Tämän tarkoituksena oli kannustaa pelaajia taistelemaan voitosta enemmän.

Palkinnot
---------

Turnauksen palkintoina oli yhteensä 400 000 euroa. Voittaja sai rahoista 150 000, toinen 70 000, kolmas 60 000 ja loput aina 10 000 edelliseksi sijoittunutta vähemmän. Palkintosumma oli kaikkien aikojen suurin rahasumma, jos maailmanmestaruusotteluita ei lasketa mukaan.

Turnauksen sponsoreina toimivat Bilbaon kaupunki, Mercado de la Ribera, Casco Viejo, Bizkaiko Foru Aldundia - Diputación Foral de Bizkaia, Ferrocarriles Españoles de Vía Estrecha, Eusko Jaurlaritza - Gobierno Vasc, Euskatel ja Bilbao Bizkaia Kutxa.

Turnauksen seuraaminen
----------------------

Turnausta saattoi seurata lasin läpi aukiolta. Ensimmäisenä päivänä turnausta seurasikin tuhansia ihmisiä. Katsojia oli yhtä paljon myös seuraavana päivänä, vaikka ilma olikin sateinen.

Paikan päällä siirtoja oli kommentoimassa useita suurmestareita, kuten Boris Spasski ja Susan Polgar.

Pelit lähetettiin myös Internetissä. Turnausta saattoi seurata esimerkiksi ChessBasen Playchess.comin tai ChessGames.comin sekä tapahtuman virallisten kotisivujen kautta.

Oheisaktiviteetit
-----------------

Blitz-turnaus käynnissä
Itse pääturnauksen lisäksi turnauspaikalla järjestettiin useita muitakin tapahtumia. 13. päivä pidettiin sadan pelaajan avoin turnaus, jossa päävoittona oli neljä tuhatta euroa. Paikalla pidettiin myös blitz-turnaus, johon saattoi osallistua yhteensä jopa 120 pelaajaa. Aikaa siirtoihin oli vain viisi minuuttia. Palkintoina oli yhteensä 16 tuhatta euroa ja matka kahdelle M-Tel-turnaukseen Sofiaan vuonna 2009. 12. päivä pidettiin myös tehtäväshakki-kilpailu, jossa osallistujien piti ratkaista 40 tehtävää. Paikalle oli myös järjestetty erilaista toimintaa lapsille.

Tulokset
--------

Ensimmäinen kierros pelattiin 2. syyskuuta. Kierroksen ainoan voiton otti Carlsen Aronianista englantilaisella pelillä. Carlsen siirtyikin johtoon 3 pisteellään. Toisen kierroksen kaikki pelit päättyivät tasan. Kolmannella kierroksella Topalov voitti Carlsenin pelatessaan mustilla kuningatargambiittia ja siirtyi johtoon. Neljännen kierroksen kaikki pelit päättyivät valkean voittoon: Aronian, Carlsen ja Topalov saivat kaikki kolme pistettä. Viides kierros toi mukanaan vain tasapelejä. Kuudennella kierroksella Carlsen voitti Aronianin tämän käyttäessä semi-slaavilaista puolustusta. Seitsemännellä kierroksella Ivantšuk taas voitti Carlsenin mustilla torjutussa kuningatargambiitissa. Myös Aronian voitti Topalovin valkeilla heidän seitsemännen kierroksen pelissään. Kahdeksannella kierroksella Ivantšuk voitti valkeilla Rəcəbovin ja Topalov Carlsenin tämän käyttäessä suosimaansa lohikäärmemuunnelmaa sisilialaista puolustusta vastaan. Myös Aronian voitti mustilla pelatessaan hallitsevan maailmanmestarin Anandin. Kaikki yhdeksännen kierroksen pelit päättyivät tasan. Viimeisellä kierroksella Topalov otti voiton Ivantšukista ja Rəcəbov Aronianista. Carlsen ja Anand pelasivat tasan. Lopputuloksissa pelaajien sijoitus oli seuraava:

| Numero | Pelaaja | Ranking | 1 | 2 | 3 | 4 | 5 | 6 | Pisteet |
| --- | --- | --- | --- | --- | --- | --- | --- | --- | --- |
| 1 |  Bulgaria, Veselin Topalov | 2777 | • | ½ 0 | 1 1 | ½ 1 | ½ ½ | 1 ½ | **17** |
| 2 |  Armenia, Levon Aronian | 2737 | ½ 1 | • | 0 0 | 1 ½ | ½ 0 | ½ 1 | **13** |
| 3 |  Norja, Magnus Carlsen | 2775 | 0 0 | 1 1 | • | ½ 0 | 1 ½ | ½ ½ | **13** |
| 4 |  Ukraina, Vasyl Ivantšuk | 2781 | ½ 0 | 0 ½ | ½ 1 | • | ½ 1 | ½ ½ | **12** |
| 5 |  Azerbaidžan, Teymur Rəcəbov | 2744 | ½ ½ | ½ 1 | 0 ½ | ½ 0 | • | ½ ½ | **10** |
| 6 |  Intia, Viswanathan Anand    | 2798 | 0 ½ | ½ 0 | ½ ½ | ½ ½ | ½ ½ | • | **8** |

Turnauksen kulku näkyy seuraavassa:

| Numero | Pelaaja | Ranking | 1 | 2 | 3 | 4 | 5 | 6 | 7 | 8 | 9 | 10 |
| --- | --- | --- | --- | --- | --- | --- | --- | --- | --- | --- | --- | --- |
| 1 |  Intia, Viswanathan Anand    | 2798 | 1 | 2 | 3 | 3 | 4 | 5 | 6 | 6 | 7 | 8 |
| 2 |  Azerbaidžan, Teymur Rəcəbov | 2744 | 1 | 2 | 3 | 3 | 4 | 5 | 6 | 6 | 7 | 10 |
| 3 |  Armenia, Levon Aronian | 2737 | 0 | 1 | 2 | 5 | 6 | 6 | 9 | 12 | 13 | 13 |
| 4 |  Norja, Magnus Carlsen | 2775 | 3 | 4 | 4 | 7 | 8 | 11 | 11 | 11 | 12 | 13 |
| 5 |  Bulgaria, Veselin Topalov | 2777 | 1 | 2 | 5 | 8 | 9 | 10 | 10 | 13 | 14 | 17 |
| 6 |  Ukraina, Vasyl Ivantšuk | 2781 | 1 | 2 | 3 | 3 | 4 | 5 | 8 | 11 | 12 | 12 |

Lähteet
-------

### Internetlähteet

* ChessBase: Bilbao Grand Slam starts today (englanniksi)
* ChessBase: Bilbao R1: Carlsen beats Aronian with black (englanniksi)
* ChessBase: Bilbao R2: all games drawn, Carlsen leads (englanniksi)
* ChessBase: Bilbao R3: Topalov beats Carlsen with black (englanniksi)
* ChessBase: Bilbao R4: Topalov topples Anand, Carlsen #1 in the world (englanniksi)
* ChessBase: Bilbao R5: All games drawn (englanniksi)
* ChessBase: Bilbao R6: Carlsen defeats Aronian, leads in Masters (englanniksi)
* ChessBase: Bilbao R7: Carlsen defeats Aronian, leads in Masters (englanniksi)
* ChessBase: Bilbao R8: Topalov beats Carlsen, Aronian beats Anand (englanniksi)
* ChessBase: Bilbao R9: all games drawn, Topalov leads (englanniksi)
* ChessBase: Bilbao R10: Topalov wins Bilbao, leads in live rankings (englanniksi)
* ChessGames: Bilbao Grand Slam Chess Final Tournament (englanniksi)
* Final Chess Masters Bilbao 2008 (Arkistoitu – Internet Archive) (englanniksi)

### Viitteet

1. ↑  Voitot on merkitty plusmerkin jälkeen, tappiot miinusmerkin jälkeen ja tasapelit yhtäläisyysmerkin jälkeen.
2. 1 2  Koskela, Kimmo: Kimmo Koskelan shakkisivu: Final Chess Masters 2008 *shakkijutut.blogspot.com*.  14.9.2008. Viitattu 19.9.2008. [vanhentunut linkki]
3. ↑  Bilbao Grand Slam Final Chessdom.  Arkistoitu 15.9.2008. Viitattu 20.9.2008. (englanniksi)
4. 1 2  Chess Grand Slam Tournament in Bilbao *euskosare.org*.  12.9.2008. Viitattu 20.9.2008. (englanniksi)[vanhentunut linkki]
5. ↑  Bilbao Grand Slam starts today  2.9.2008. ChessBase. Viitattu 19.9.2008. (englanniksi)
6. 1 2 3  Programme of activities *bilbaofinalmasters.com*.  Arkistoitu 12.9.2008. Viitattu 20.9.2008. (englanniksi)
7. 1 2 3 4 5  A victory for Carlsen in a historic day for chess *bilbaofinalmasters.com*. Viitattu 20.9.2008. (englanniksi)[vanhentunut linkki]
8. 1 2 3 4 5 6 7 8 9 10  Competition Rules *bilbaofinalmasters.com*.  Arkistoitu 3.8.2008. Viitattu 20.9.2008. (englanniksi)
9. ↑  Jack Peters: Grand Slam Final in Bilbao, Spain is the richest ever  14.9.2008. Los Angeles Times. Viitattu 20.9.2008. (englanniksi)[vanhentunut linkki]
10. ↑  Sponsors *bilbaofinalmasters.com*.  Arkistoitu 12.9.2008. Viitattu 24.9.2008. (englanniksi)
11. 1 2  The rain does´t stop the audience from enjoying chess *bilbaofinalmasters.com*. Viitattu 20.9.2008. (englanniksi)[vanhentunut linkki]
12. ↑  Bilbao: "Cathedral" of world chess *bilbaofinalmasters.com*.  Arkistoitu 12.9.2008. Viitattu 20.9.2008. (englanniksi)
13. ↑  Bilbao R10: Topalov wins Bilbao, leads in live rankings ChessBase. Viitattu 20.9.2008. (englanniksi)
14. ↑  Grand Slam Chess Final Masters Bilbao  1. heinäkuuta 2008. ChessBase. Viitattu 24.9.2008. (englanniksi)

Aiheesta muualla
----------------

* Final Chess Masters Bilbao 2008 (Arkistoitu – Internet Archive) (englanniksi) Turnauksen viralliset kotisivut
* Kimmo Koskelan shakkisivu: Final Chess Masters 2008[vanhentunut linkki] Turnauksen pelit